Den Euroasiatiske Økonomiske Union
Den Euroasiatiske Økonomiske Union, økonomisk samarbejde mellem Hviderusland, Rusland og Kasakhstan. De tre landes præsidenter undertegnede 25.5.2014 i Kasakhstans hovedstad Astana en aftale om indgåelse af en traktat til oprettelse af en fælles euroasiatisk økonomisk union. Traktaten, som skal træde i kraft den 1.1.2015 efter ratificering i de tre landes parlamenter, skal sikre fri handel med varer, serviceydelser, penge og arbejdskraft mellem landene. Desuden skal der ske en forbedret koordinering af landenes energi-, industri- og transportpolitikker.
Blandt SNG-landene er det kun Armenien og Kirgisistan, som i 2014 overvejer at tilslutte sig unionen, der intensiverer samarbejdet mellem de tre undertegnende lande i den hidtidige fælles toldunion fra 2011. Unionen omfatter en samlet befolkning på 170 mio. indbyggere og et samlet BNP på 2 bio. euro.